Diari Oficial de la Generalitat Valenciana


Sumari del DOGV 3327, del 10-09-1998 (1998/7593)

DECRET 108/1998, de 29 de juliol, del Govern Valencià, pel qual es desplega el Reglament (CEE) 2.251/1992, referent als controls de qualitat de les fruites i hortalisses fresques, quant als controls en origen dels productes amb destinació al mercat dels països comunitaris.
---------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1998/07/29/108/dof/vci/html**

### Dades del document

Número de DOGV
:   3327

Data del DOGV
:   10-09-1998

Secció del DOGV
:   I. DISPOSICIONS GENERALS

Número del document
:   1998/7593


Data del document
:   29-07-1998

Organisme emissor
:   Conselleria d'Agricultura, Pesca i Alimentació

Tipus de document
:   Decret

DECRET 108/1998, de 29 de juliol, del Govern Valencià, pel qual es desplega el Reglament (CEE) 2.251/1992, referent als controls de qualitat de les fruites i hortalisses fresques, quant als controls en origen dels productes amb destinació al mercat dels països comunitaris. [1998/Q7593]
  
El Reglament (CEE) 2.251/1992, de la Comissió, de 29 de juliol, referent als controls de qualitat de les fruites i hortalisses fresques (Diario Oficial de las Comunidades Europeas L 219, de 4 d'agost), regula el control de conformitat d'aquests productes subjectes a normes de qualitat, previst en el Reglament (CE) 2.200/1996, del Consell, de 28 d'octubre, pel qual s'estableix l'organització comuna de mercats en el sector de les fruites i hortalisses (Diario Oficial de las Comunidades Europeas L 297, de 21 de novembre).
  
Pel que fa als controls en origen dels productes condicionats, envasats o comercialitzats en l'àmbit territorial de la Comunitat Valenciana, quan la seua destinació siga el mercat espanyol i dels altres països comunitaris, la competència per a l'aplicació del reglament esmentat correspon a la Generalitat Valenciana, d'acord amb l'article 34.1.4 de l'Estatut d'Autonomia, on se li atribueix la competència plena en matèria d'agricultura i ramaderia, la transferència estatal de les funcions i dels serveis en matèria de defensa contra fraus i qualitat agroalimentària realitzada pel Reial Decret 207/1995, de 10 de febrer (Boletín Oficial del Estado núm. 51, d'1 de març), i l'assignació d'aquestes funcions a la Conselleria d'Agricultura, Pesca i Alimentació pel Decret 3/1995, de 23 de març, del president de la Generalitat Valenciana (Diari Oficial de la Generalitat Valenciana núm. 2.480, de 30 de març).
  
La responsabilitat de l'execució dels controls en origen en el supòsit i l'àmbit esmentats correspon a la Conselleria d'Agricultura, Pesca i Alimentació i, dins d'ella, a l'Institut de Qualitat Agroalimentària de la Comunitat Valenciana, creat pel Decret 35/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria (Diari Oficial de la Generalitat Valenciana núm. 2.942, d'1 de març).
  
L'aplicació del Reglament (CEE) 2.251/1992 a la Comunitat Valenciana, pel que fa als controls en origen de la competència autonòmica, requereix algunes precisions organitzatives, com ara la que fa referència a la competència de l'Institut de Qualitat Agroalimentària de la Comunitat Valenciana, i d'algunes disposicions de desenvolupament permeses pel reglament comunitari esmentat quant a les exempcions del règim de control i notificació. Tot això constitueix l'objecte d'aquest decret, en el qual es reprodueixen, a més a més, algunes disposicions comunitàries, sense perjudici a l'aplicabilitat directa, quan això facilite la comprensió de la norma en conjunt i s'efectuen les remissions corresponents al règim sancionador administratiu en matèria de qualitat agroalimentària.
  
D'acord amb això, conforme amb el Consell Jurídic Consultiu de la Comunitat Valenciana, a proposta de la consellera d'Agricultura, Pesca i Alimentació, i amb la deliberació prèvia del Govern Valencià, en la reunió del dia 29 de juliol de 1998,
  
decrete
  
Capítol I
  
Controls de conformitat
  
Article 1. Objecte i àmbit d'aplicació¡
  
1. Aquesta disposició regula la realització dels controls de conformitat a les fruites i hortalisses especificades en l'annex I del Reglament (CE) 2.200/1996, les quals es destinen al consum en fresc, quan siguen condicionades, envasades i, si s'escau, comercialitzades dins de l'àmbit territorial de la Comunitat Valenciana i destinades a intercanvis amb països comunitaris.
  
2. No s'inclou en l'àmbit competencial d'aquesta disposició els controls de conformitat previstos en el Reglament (CEE) 2.251/1992 que hagen de realitzar-se en la destinació, tant en els mercats de venda a l'engròs com en les centrals de distribució o en el comerç detallista.
  
Article 2. Organisme competent
  
L'organisme competent per a realitzar els controls en origen dels productes especificats en l'article 1, amb les destinacions que s'hi indiquen, serà l'Institut de Qualitat Agroalimentària.
  
Article 3. Normalització dels productes
  
Les fruites i hortalisses fresques hauran d'ajustar-se a les característiques previstes en el Reglament CE que defineix la norma de qualitat corresponent a cada producte, i caldrà presentar-les al consumidor final degudament normalitzades.
  
Article 4. Productes exempts del control o de l'obligació de conformitat amb les normes
  
Queden exempts de l'obligació de conformitat amb les normes, d'acord amb el que es disposa en l'article 4.3 del Reglament (CEE) 2.251/1992 i en l'article 3 del Reglament (CE) 2.200/1996:
  
1. Els productes exposats per a la venda, posats a la venda, venuts, lliurats o comercialitzats de qualsevol altra manera pel productor als llocs de venda a l'engròs.
  
2. Els productes que s'expedisquen des d'aquests llocs de venda a l'engròs a centres de condicionament i envasament o d'emmagatzematge.
  
3. Els productes venuts o lliurats pel productor a centres de condicionament i envasament o d'emmagatzematge o que s'expedisquen des de l'explotació del productor a aquests centres.
  
4. Els productes que s'expedisquen des de centres d'emmagatzematge a centres de condicionament i envasament.
  
5. Els que, en la seua pròpia explotació, cedisca el productor al consumidor per a les seues necessitats personals.
  
6. Els que el comerç a l'engròs venga per satisfer un consum tradicional àmpliament conegut a la Comunitat Valenciana, sempre que s'haja pres la decisió a què es fa referència en l'article 3.3.c del Reglament (CE) 2.200/1996.
  
7. Els que s'expedisquen a les indústries de transformació, sense perjudici del possible establiment d'uns criteris mínims de qualitat per a aquests productes.
  
8. Queden exempts del control de conformitat amb les normes els enviaments d'un pes igual i inferior a 500 quilograms per producte.
  
9. En els casos previstos en els apartats 2.3 i 4 d'aquest article, en el document comercial que acompanyarà el producte, haurà de figurar la menció següent: «Producte no normalitzat». Així mateix, caldrà indicar el nom o la raó social i el domicili complet, on es realitzarà l'emmagatzematge o el condicionament i envasament.
  
En el cas de l'apartat 7 d'aquest article, la menció que figurarà en el document comercial serà: «Producte no normalitzat amb destinació a la indústria». Així mateix, es detallarà el nom o la raó social i el domicili complet de la indústria destinatària.
  
Article 5. Organització dels controls
  
1. L'Institut de Qualitat Agroalimentària serà l'encarregat d'organitzar els controls de conformitat, d'acord amb les condicions específiques de cada campanya de comercialització, per als productes indicats en l'article 1 i amb les destinacions que s'hi indiquen.
  
2. Els controls es realitzaran en origen sobre productes preparats per a la comercialització al lloc d'envasament i/o càrrega.
  
3. Es faculta l'Institut de Qualitat Agroalimentària perquè els controls puguen realitzar-se durant el transport als centres de control habilitats a l'efecte, si les condicions específiques de les campanyes de comercialització ho requereixen així, per una oferta excepcionalment abundant o d'una escassesa extrema, com també en anys en què es produïsca una climatologia molt adversa.
  
4. Els controls es realitzaran per mostreig i, com a norma general, sense avís previ. Així mateix, es realitzaran de forma habitual, periòdica i programada, i també en aquells supòsits en què existisca indicis d'irregularitat.
  
5. Operacions del control. Les inspeccions consistiran en una o diverses de les operacions següents:
  
a) Examen del producte i envasament.
  
b) Presa de mostres i anàlisi.
  
c) Examen del material documental.
  
6. Mètodes de control. Els mètodes del control es realitzaran d'acord amb el que es disposa en l'article 3 del Reglament (CEE) 2.251/1992, i en el Decret 153/1996, de 30 de juliol, del Govern Valencià, pel qual es regulen les infraccions, el procediment i la competència sancionadora en matèria de defensa de la qualitat agroalimentària.
  
Article 6. Centres de control
  
1. En els casos definits en l'article 5.3 podran habilitar-se centres de control, directament per l'Institut de Qualitat Agroalimentària o pels organismes en els quals la Conselleria d'Agricultura, Pesca i Alimentació delegue o encarregue l'execució dels controls, d'acord amb allò que es disposa en l'article 7 d'aquest decret.
  
2. En el cas que aquests organismes siguen els que habiliten els centres de control, aquests hauran de ser autoritzats prèviament per l'Institut de Qualitat Agroalimentària.
  
3. Aquests centres hauran de posseir les estructures de recepció adequades per poder realitzar les operacions de control, les quals seran les exigides en l'article 7 del Reglament (CEE) 2.251/1992.
  
4. La llista dels centres de control es publicarà en el Diari Oficial de la Generalitat Valenciana i es remetrà al Ministeri d'Agricultura, Pesca i Alimentació perquè es publique en la sèrie C del Diario Oficial de las Comunidades Europeas.
  
Article 7. Autorització de l'execució del control de conformitat a altres organismes
  
1. La Conselleria d'Agricultura, Pesca i Alimentació podrà autoritzar organismes per a la realització dels controls, siga per delegació dels poders o per encàrrec en l'execució d'aquests.
  
2. L'autorització es concedirà d'acord amb els criteris i les condicions exigides en els articles 5 i 11.4 del Reglament (CEE) 2.251/1992.
  
3. Les autoritzacions concedides es publicaran en el Diari Oficial de la Generalitat Valenciana i es remetran al Ministeri d'Agricultura, Pesca i Alimentació per a la publicació en la sèrie C del Diario Oficial de las Comunidades Europeas.
  
Article 8. De les notificacions
  
1. L'operador, o el seu representant, notificarà a les unitats territorials de l'Institut de Qualitat Agroalimentària tota la informació necessària per a l'execució de les operacions de control.
  
2. La informació inclourà les dades per a la identificació dels productes, la destinació prevista i la forma en què s'efectuaran les expedicions.
  
3. Quan els controls es realitzen en origen i al lloc d'envasament i/o càrrega, aquesta informació s'oferirà en el moment de la realització dels controls.
  
4. En cas que s'autoritze la realització dels controls durant el transport, en un centre de control, l'Institut de Qualitat Agroalimentària organitzarà la recepció de la informació necessària amb l'antelació suficient per a la realització dels controls.
  
5. Queden exempts d'aquesta obligació els enviaments d'un pes igual o inferior a 500 quilograms per producte.
  
6. Queden dispensats de realitzar les notificacions els operadors que siguen declarats exceptuats segons el que es disposa en el capítol II.
  
Capítol II
  
Operadors exceptuats
  
Article 9. Certificat d'exempció
  
1. L'Institut de Qualitat Agroalimentària podrà eximir els operadors de les operacions de control en origen i els expedirà un certificat d'exempció, el model del qual figura en l'annex I, sempre que, segons el seu parer, s'oferisca garantia suficient que es mantindrà una qualitat invariable de la producció que comercialitzen i, a més, posseïsquen les condicions exigides en l'apartat 1 de l'article 6 del Reglament (CEE) 2.251/1992.
  
2. L'exempció es concedirà a petició dels interessats segons el model que figura en l'annex II, per un període d'un any prorrogable fins a un màxim de tres anys. Per a les renovacions següents caldrà una nova sol·licitud que donarà lloc, si escau, a l'expedició d'un nou certificat en les mateixes condicions que les exposades en el paràgraf anterior d'aquest apartat.
  
3. L'Institut de Qualitat Agroalimentària comprovarà periòdicament la qualitat dels productes expedits pels operadors exceptuats, i revocarà l'exempció quan s'observen anomalies o irregularitats que puguen comprometre la conformitat dels productes quant a les normes de qualitat, i també quan deixen de posseir les condicions establides en l'apartat 1 de l'article 6 del Reglament (CEE) 2.251/1992.
  
4. Els operadors exceptuats fixaran en cada envasament expedit un adhesiu, el model del qual figura en l'annex III, on es reflectirà el número de registre d'operadors a què es fa referència en la disposició addicional primera.
  
Article 10. Llista d'operadors exceptuats
  
1. L'Institut de Qualitat Agroalimentària elaborarà una llista d'operadors exceptuats.
  
2. Les altes, baixes i modificacions a la llista esmentada es publicaran en el Diari Oficial de la Generalitat Valenciana i es comunicaran al Ministeri d'Agricultura, Pesca i Alimentació, perquè en tinga coneixement i les publique en el Boletín Oficial del Estado.
  
Disposicions addicionals
  
Primera. Registre d'operadors
  
A l'efecte del que es disposa en l'apartat 3 de l'article 11 del Reglament (CEE) 2.251/1992, el Registre d'Indústries Agroalimentàries, de la Conselleria d'Agricultura, Pesca i Alimentació, tindrà la consideració de Registre d'Operadors. Les dades que s'hi recolliran es remetran al Ministeri d'Agricultura, Pesca i Alimentació perquè siguen incloses en el Registre Nacional d'Operadors.
  
Segona. Productes no subjectes a reglaments CE
  
A les fruites i hortalisses no subjectes a normes comunitàries de qualitat els serà d'aplicació, en tot cas, la normativa espanyola vigent, d'acord amb el seu règim propi d'exigència i control.
  
Tercera. Productes no conformes amb les normes
  
Quan, com a conseqüència dels controls de conformitat es determine l'existència de productes no conformes amb les normes, s'actuarà d'acord amb el que es disposa en l'article 11.10 del Decret 153/1996, de 30 de juliol, del Govern Valencià, pel qual es regulen les infraccions, el procediment i la competència sancionadora en matèria de defensa de la qualitat agroalimentària, i també la resta de la normativa nacional i comunitària vigent.
  
En els casos de no conformitat de productes procedents d'un estat membre de la Unió Europea, s'actuarà d'acord amb l'article 11.1 del Reglament (CEE) 2.251/1992.
  
Quarta. Responsabilitats
  
La responsabilitat de la conformitat de les fruites i hortalisses fresques, pel que fa a les normes de qualitat, recau en la persona física o jurídica del tenidor o dipositari d'aquestes.
  
Cinquena. Infraccions i procediment sancionador
  
Quant a les infraccions i el procediment sancionador, caldrà ajustar-se al que es disposa en el capítol V de la Llei 12/1994, de 28 de desembre, de Mesures Administratives i de Modificació del Text Articulat de la Llei de Bases de Taxes de la Generalitat Valenciana, i en el Decret 153/1996, que el desplega, pel qual es regulen les infraccions, el procediment i la competència sancionadora en matèria de defensa de la qualitat agroalimentària, com també en la resta de la normativa nacional i comunitària vigent.
  
Disposicions finals
  
Primera. Desenvolupament reglamentari
  
La Conselleria d'Agricultura, Pesca i Alimentació podrà dictar les disposicions necessàries per a l'execució i aplicació del que es disposa en aquest decret.
  
Segona. Entrada en vigor
  
Aquest decret entrarà en vigor l'endemà de la publicació en el Diari Oficial de la Generalitat Valenciana.
  
València, 29 de juliol de 1998
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
La consellera d'Agricultura, Pesca i Alimentació,
  
MARIA ÀNGELS RAMÓN-LLIN I MARTÍNEZ
  
ANNEX I
  
Certificació com a operador exceptuat de les operacions de control de conformitat a les fruites i hortalisses condicionades, envasades i/o comercialitzades a la Comunitat Valenciana
  
(Nom i cognoms) ..., director/a de l'Institut de Qualitat Agroalimentària de la Comunitat Valenciana,
  
CERTIFICA:
  
Que, confirmades les exigències especificades en el Decret 108/1998, de 29 de juliol, del Govern Valencià, en desenvolupament del Reglament (CEE) 2.251/1992 referent als controls de qualitat de les fruites i hortalisses fresques, es qualifica com a
  
Operador exceptuat de les operacions de control de conformitat a les fruites i hortalisses condicionades, envasades i/o comercialitzades a la Comunitat Valenciana amb el número: xx/xxxxx-xx
  
Identificador de l'operador
  
Raó social
  
Domicili
  
Població Codi postal
  
NIF o CIF Telèfon
  
Direcció activitat
  
Població Codi postal
  
Cosa que certifique a València, ... d ... de ...
  
ANNEX II
  
Sol·licitud de qualificació com a operador exceptuat de les operacions de control de conformitat a les fruites i hortalisses condicionades, envasades i/o comercialitzades a la Comunitat Valenciana
  
(Nom i cognoms) ...amb DNI núm. ..., com a ... , i en representació de: ...
  
Identificador de l'operador
  
Raó social
  
Domicili Telèfon
  
Població Codi postal
  
DECLARA:
  
- Que coneix les condicions requerides per a la qualificació d'operador exceptuat.
  
- Que disposa dels mitjans materials i personals necessaris especificats en l'apartat 1 de l'article 6 del Reglament (CEE) 2.251/1992.
  
Així mateix, s'hi acompanyen fotocòpies compulsades dels documents següents:
  
a) Llicència d'activitat de l'ajuntament.
  
b) Número de registre sanitari.
  
c) Número d'identificació fiscal.
  
d) Número d'indústries agroalimentàries de la Conselleria d'Agricultura, Pesca i Alimentació.
  
e) Justificant de representació.
  
SOL·LICITA:
  
Que se li expedisca el certificat d'exempció pel qual es reconeix la seua condició d'operador exceptuat.
  
Declare, sota la meua responsabilitat, que les dades aportades són certes, i quede disposat a presentar els justificants necessaris.
  
?, - d - de -
  
Signat: ...
  
Institut de Qualitat Agroalimentària de la Comunitat Valenciana
  
ANNEX III
  
Model d'adhesiu
  
REGLAMENT (CEE) 2.251/1992 NÚM. D'OPERADOR:
  
COMUNITAT VALENCIANA - ESPANYA


Còpia Permalink ELI